CELEX: 32009R0720
Language: ro
Date: 2009-08-06 00:00:00
Title: Regulamentul (CE) nr. 720/2009 al Comisiei din 6 august 2009 de modificare a Regulamentului (CE) nr. 884/2006 de stabilire a normelor detaliate de aplicare a Regulamentului (CE) nr. 1290/2005 al Consiliului cu privire la prețurile de referință, la calcularea costurilor de finanțare și la inspecția fizică a orezului

7.8.2009   
            
            
               RO
            
            
               Jurnalul Oficial al Uniunii Europene
            
            
               L 205/15
            
         
      REGULAMENTUL (CE) NR. 720/2009 AL COMISIEI
   
   din 6 august 2009
   de modificare a Regulamentului (CE) nr. 884/2006 de stabilire a normelor detaliate de aplicare a Regulamentului (CE) nr. 1290/2005 al Consiliului cu privire la prețurile de referință, la calcularea costurilor de finanțare și la inspecția fizică a orezului
   COMISIA COMUNITĂȚILOR EUROPENE,
   având în vedere Tratatul de instituire a Comunității Europene,
   având în vedere Regulamentul (CE) nr. 1290/2005 al Consiliului din 21 iunie 2005 privind finanțarea politicii agricole comune (1), în special articolul 42,
   întrucât:
   
               (1)
            
            
               În conformitate cu anexa IV din Regulamentul (CE) nr. 884/2006 al Comisiei din 21 iunie 2006 de stabilire a normelor de aplicare a Regulamentului (CE) nr. 1290/2005 al Consiliului privind finanțarea din Fondul european de garantare agricolă (FEGA) a măsurilor de intervenție sub forma depozitării publice și contabilizarea operațiunilor de depozitare publică de către agențiile plătitoare ale statelor membre (2), metoda de calcul pentru finanțarea costurilor pentru fondurile mobilizate de statele membre pentru achiziționarea de produse presupune stabilirea ratelor dobânzilor aplicabile pentru un anumit exercițiu contabil.
            
         
               (2)
            
            
               Stabilirea se bazează pe rata medie a dobânzii plătite în mod real pe parcursul perioadei determinate de referință, pe care statele membre o comunică Comisiei, la cererea acesteia, până la un anumit termen limită. Pentru omogenitate, această notificare se realizează utilizând formularul pus la dispoziția statelor membre de către Comisie.
            
         
               (3)
            
            
               Statele membre care nu răspund solicitării Comisiei printr-o notificare în forma cuvenită și până la termenul limită stabilit sunt considerate state care nu au suportat cheltuieli cu dobânzile pe parcursul perioadei de referință.
            
         
               (4)
            
            
               Pentru statele membre care declară în notificarea lor că nu au suportat nicio cheltuială cu dobânzile pe parcursul perioadei de referință deoarece nu au avut produse agricole în depozitare publică pe parcursul respectivei perioade, rată dobânzii care urmează a fi utilizată pentru finanțarea costurilor pentru fondurile mobilizate de către respectivele state membre pentru achiziționarea de produse trebuie să fie clar stabilită.
            
         
               (5)
            
            
               Regulamentul (CE) nr. 1234/2007 al Consiliului din 22 octombrie 2007 de instituire a unei organizări comune a piețelor agricole și privind dispoziții specifice referitoare la anumite produse agricole (Regulamentul unic OCP) (3) a introdus o deosebire între prețurile de referință și prețurile de intervenție. Prin urmare, este necesar să se adapteze anumite dispoziții ale Regulamentului (CE) nr. 884/2006.
            
         
               (6)
            
            
               Regulamentul (CE) nr. 670/2009 al Comisiei din 24 iulie 2009 de stabilire a normelor de aplicare a Regulamentului (CE) nr. 1234/2007 al Consiliului în ceea ce privește intervenția publică prin intermediul licitațiilor pentru achiziționarea grâului dur sau a orezului nedecorticat și de modificare a Regulamentelor (CE) nr. 428/2008 și (CE) nr. 687/2008 (4) a introdus noi norme privind inspecția fizică pentru orez. Prin urmare, este necesar să se adapteze anumite dispoziții ale Regulamentului (CE) nr. 884/2006.
            
         
               (7)
            
            
               Prin urmare, Regulamentul (CE) nr. 884/2006 trebuie modificat în consecință.
            
         
               (8)
            
            
               Pentru o bună gestionare a măsurilor de intervenție care implică depozitarea publică, modificările referitoare la deosebirea dintre prețul de referință și prețul de intervenție se aplică de la 1 octombrie 2009, reprezentând data de început a noului exercițiu contabil.
            
         
               (9)
            
            
               Măsurile prevăzute de prezentul regulament sunt conforme cu avizul Comitetului pentru fondurile agricole,
            
         ADOPTĂ PREZENTUL REGULAMENT:
   Articolul 1
   Anexele I, IV, VI, VII, X și XII la Regulamentul (CE) nr. 884/2006 se modifică în conformitate cu anexa la prezentul regulament.
   Articolul 2
   Prezentul regulament intră în vigoare în a treia zi de la data publicării în Jurnalul Oficial al Uniunii Europene.
   Punctele 3-6 din anexă se aplică de la 1 octombrie 2009.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 6 august 2009.
      
         
            Pentru Comisie
         
         Mariann FISCHER BOEL
         
         
            Membru al Comisiei
         
      
   
   
      (1)  JO L 209, 11.8.2005, p. 1.
   
      (2)  JO L 171, 23.6.2006, p. 35.
   
      (3)  JO L 299, 16.11.2007, p. 1.
   
      (4)  JO L 194, 25.7.2009, p. 22.
   
      ANEXĂ
      Anexele I, IV, VI, VII, X și XII la Regulamentul (CE) nr. 884/2006 se modifică după cum urmează:
      
                  1.
               
               
                  În anexa I, la punctul B.III.2, paragraful al doilea se înlocuiește cu următorul text:
                  „Normele stabilite la anexa II punctul II se aplică atunci când greutatea produsului depozitat și constatată cu ocazia inspecției fizice diferă față de greutatea înregistrată în contabilitate cu 5 % sau mai mult în cazul cerealelor și al orezului pentru depozitarea în siloz sau în magazii.”
               
            
                  2.
               
               
                  Anexa IV se modifică după cum urmează:
                  
                              (a)
                           
                           
                              la punctul I.1, a doua teză se înlocuiește cu următorul text:
                              „Această rată uniformă a dobânzii corespunde mediei ratelor Euribor la termen, pe trei luni și pe 12 luni, înregistrate pe parcursul unei perioade de referință de șase luni care va fi stabilită de către Comisie, cu o pondere de o treime și, respectiv, două treimi.”;
                           
                        
                              (b)
                           
                           
                              punctul I.2 se modifică după cum urmează:
                              
                                          (i)
                                       
                                       
                                          primul paragraf se înlocuiește cu următorul text:
                                          „Pentru stabilirea ratelor dobânzii aplicabile pentru un an fiscal, statele membre comunică Comisiei, la cererea acesteia, rata medie a dobânzii pe care au plătit-o în mod real pe parcursul perioadei de referință prevăzute la punctul 1 nu mai târziu de termenul limită menționat în respectiva cerere. Această notificare se realizează utilizând formularul pus la dispoziția statelor membre de către Comisie.”;
                                       
                                    
                                          (ii)
                                       
                                       
                                          după paragraful al doilea se introduce următorul paragraf:
                                          „În absența vreunei comunicări din partea unui stat membru, în forma și până la termenul limită menționate la primul paragraf, rata dobânzii plătite de respectivul stat membru este considerată a fi 0 %. În cazul în care un stat membru declară că nu a suportat nicio cheltuială cu costurile dobânzii deoarece nu a avut produse agricole în depozitare publică pe parcursul perioadei de referință, rata dobânzii care se aplică statului membru este egală cu rata uniformă fixată de Comisie.”;
                                       
                                    
                                          (iii)
                                       
                                       
                                          la paragraful al treilea se elimină prima teză, iar a doua teză se înlocuiește cu următorul text:
                                          „Cu toate acestea, în cazul în care Comisia constată că nivelul ratelor dobânzii pentru un stat membru este inferior ratei uniforme a dobânzii, Comisia stabilește rata dobânzii pentru acest stat membru la acest nivel inferior.”
                                       
                                    
                        
            
                  3.
               
               
                  În anexa VI, la punctul II.1, paragraful al treilea se înlocuiește cu următorul text:
                  „Creșterea prevăzută la primul paragraf este calculată prin înmulțirea prețului de referință al produsului în cauză, astfel cum este prevăzut la articolul 8 din Regulamentul (CE) nr. 1234/2007 al Consiliului (1), cu limita de toleranță prevăzută pentru acel produs la articolul 8 alineatul (2) din prezentul regulament.
               
            
                  4.
               
               
                  În anexa VII, punctul III se înlocuiește cu următorul text:
                  „III.   CARNEA DE VITĂ ȘI DE MÂNZAT
                  În sensul dispozițiilor anexei X și anexei XII punctul 2 literele (a) și (c), prețul de bază pentru carnea de vită și de mânzat dezosată este prețul de referință, astfel cum este prevăzut la articolul 8 din Regulamentul (CE) nr. 1234/2007, înmulțit cu un coeficient de 1,47.”
               
            
                  5.
               
               
                  Anexa X se modifică după cum urmează:
                  
                              (a)
                           
                           
                              la litera (a), primul paragraf se înlocuiește cu următorul text:
                              „Atunci când limitele de toleranță privind depozitarea sau prelucrarea produselor sunt depășite sau atunci când sunt constatate cantități lipsă ca urmare a furturilor sau din alte cauze identificabile, valoarea cantităților lipsă se calculează înmulțind aceste cantități cu prețul de referință, astfel cum este prevăzut la articolul 8 din Regulamentul (CE) nr. 1234/2007, aplicabil fiecărui produs, în conformitate cu calitatea standard, în prima zi a anului fiscal în curs, majorat cu 5 %.”;
                           
                        
                              (b)
                           
                           
                              litera (b) se modifică după cum urmează:
                              
                                          (i)
                                       
                                       
                                          primul paragraf se înlocuiește cu următorul text:
                                          „Atunci când, în ziua constatării cantităților lipsă, prețul mediu de piață, pentru calitatea standard în statul membru unde are loc depozitarea, este mai mare decât 105 % din prețul de referință de bază, astfel cum este prevăzut la articolul 8 din Regulamentul (CE) nr. 1234/2007, contractanții rambursează agențiilor de intervenție prețul de piață constatat de statul membru, majorat cu 5 %.”;
                                       
                                    
                                          (ii)
                                       
                                       
                                          paragraful al treilea se înlocuiește cu următorul text:
                                          „Diferențele dintre sumele încasate în temeiul aplicării prețului pieței și sumele contabilizate la FEGA prin aplicarea prețului de referință, astfel cum este prevăzut la articolul 8 din Regulamentul (CE) nr. 1234/2007, sunt creditate la FEGA la sfârșitul anului fiscal, printre celelalte elemente de credit.”
                                       
                                    
                        
            
                  6.
               
               
                  În anexa XII, la punctul 2, litera (a) se înlocuiește cu următorul text:
                  
                              „(a)
                           
                           
                              în caz de accidente, cu excepția cazurilor în care prevederile speciale menționate la anexa VII dispun altfel, valoarea produselor se calculează prin înmulțirea cantităților în cauză cu prețul de referință de bază, astfel cum este prevăzut la articolul 8 din Regulamentul (CE) nr. 1234/2007, pentru calitatea standard, în prima zi a anului fiscal în curs, redus cu 5 %;”.
                           
                        
            
         (1)  JO L 299, 16.11.2007, p. 1.”